Узыншагъэр зыгъэбыдэ дерсхэр
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым мы махуэхэм щокIуэкI студентхэм я узыншагъэр гъэбыдэным хуэгъэпса дерсхэр. Университетым и пресс-IэнатIэм и лэжьакIуэ Солгаловэ Наталье хъыбар къызэрыдигъэщIамкIэ, Узыншагъэр хъумэным и дунейпсо махуэм ирихьэлIэу яубла зэхуэзэхэр ирегъэкIуэкI КъБКъУ-м и егъэджакIуэхэм я щIэныгъэм щыхагъахъуэ институтым и кафедрэм и унафэщI, физиолог, нейропсихолог, геронтолог цIэрыIуэ, КъБР-м и Жылагъуэ палатэм хэт КъуэщIысокъуэ Александр БетIал и къуэм.
КъуэщIысокъуэ Александр Студентхэм ядригъэкIуэкI япэ дерсым къриубыдэу КъуэщIысокъуэм ахэр щыгъуазэ хуищIащ узыншэу упсэун папщIэ узытетыпхъэ хабзэхэм. Абы зэрыжиIэмкIэ, спортыр, Iэпкълъэпкъым и къабзагъэр, псэ къулеигъэр, гулъытэ зыхуэщIыжыныр — ахэр узыншагъэм, гъащIэ кIыхьым я лъабжьэщ. ЩIэныгъэлIым студентхэр къыхуриджащ физиологие и лъэныкъуэкIэ ябгъэдэлъ Iэмалхэр нэсу къызэрагъэсэбэпыным. Апхуэдэуи яжриIащ узыншэу псэуным и щэху зыбжанэ: ерыскъы къабзэлъабзэ, зэмылIэужьыгъуэ шхын, ауэ емыгъэлеин, псы къабзэ ефэн, IэфIыкIэр гъэмэщIэн, физкультурэмрэ спортымрэ Iэпэгъу щIын, лэжьыгъэм щемыгъэлеяуэ и чэзум зыгъэпсэхун, сыхьэти 8 хуэдизкIэ жеин, фадэм, тутыным защыдзеин, акъылыр фIым, дахэм теухуауэ псэун, цIыхухэм фIыуэ яхущытын, губжьрейуэ щымытын, гъащIэр, дунейр фIыуэ лъагъун.
КъинэмыщIауэ, КъуэщIысыкъуэр щIалэгъуалэм яхутепсэлъыхьащ массажым сэбэпынагъыу хэлъым.
Къыхэдгъэщынщи, Александр и чэнджэщхэр куэд дыди хъуркъым, арщхьэкIэ абыхэм тетщ узыншагъэр фIыгъуэу, мылъку нэхъыщхьэу къэзылъытэ цIыху минищэхэр. Физиолог Iэзэр хущIокъу апхуэдэ и гъэсэнхэр нэхъыбэж зэрищIынум. Аращ и дерс щхьэпэхэр щIригъэкIуэкIыр.
КЪАРДЭН Маритэ.
